Φίλιππος Νάκας

Ο Φίλιππος Νάκας (Βουρλά Μικράς Ασίας, 28 Μαρτίου 1913 – Άνδρος, 12 Αυγούστου 1988) ήταν Έλληνας μουσικός και επιχειρηματίας, ο οποίος ίδρυσε και διεύθυνε τον ομώνυμο μουσικό οίκο.

Βιογραφία
Γεννήθηκε στα Βουρλά της Μικράς Ασίας, όπου ήταν εγκατεστημένος από χρόνια ο πατέρας του ο οποίος καταγόταν από το Ματσούκι Ηπείρου. Στην Μικρασιατική Καταστροφή ο πατέρας του αιχμαλωτίστηκε και αυτός κατέφυγε με τη μητέρα και τα αδέλφια του στη Σάμο. Εκεί έμειναν για 14 μήνες και έπειτα εγκαταστάθηκαν στην Αθήνα.

Το 1937 σε συνεργασία με τον Ν. Ανδρεάδη ανοίγει το πρώτο μουσικό κατάστημα με κύρια δραστηριότητα την έκδοση έργων Ελλήνων μουσικών συνθετών και την εισαγωγή, αντιπροσώπευση και εμπορία μουσικών οργάνων όπως τα πιάνα Gr. Steinweg και τα ακορντεόν Crucianelli και Hohner. Το 1955 διακόπτεται η συνεργασία με το Ν. Ανδρεάδη και ο Φίλιππος Νάκας συνεχίζει μόνος του, ιδρύοντας τον Μουσικό Οίκο «Φίλιππος Νάκας». Την ίδια χρονιά παντρεύεται την Ειρήνη Χατζηγεωργίου με καταγωγή από την Ανεμότια Λέσβου. Το 1970 ξεκίνησε η συνεργασία με τη Yamaha και η αποκλειστική διάθεση των μουσικών οργάνων και ηχητικών συστημάτων της εταιρείας στην Ελλάδα.

Πέθανε στην Άνδρο τον Αύγουστο του 1988, σε ηλικία 75 ετών, και κηδεύτηκε στις 13 Αυγούστου στο Πρώτο Νεκροταφείο Αθηνών.Τα Νέα, φύλλο 13ης Αυγούστου 1988, σελ.  Μετά τον θάνατό του, τη διεύθυνση του Οίκου ανέλαβαν οι δυο γιοι του, Κωνσταντίνος (πτυχιούχος του Τμήματος Οικονομικών και Πολιτικών Επιστημών της Νομικής) και Γεώργιος (πτυχιούχος της Ανωτάτης Βιομηχανικής Σχολής).

Στις 4 Σεπτεμβρίου του 1989 ιδρύθηκε το Ωδείο «Φίλιππος Νάκας» στην Αθήνα στο οποίο διδάσκονται όλων των ειδών τα μουσικά όργανα το οποίο σήμερα έχει εννέα παραρτήματα σε όλη την Ελλάδα. Την ίδια χρονιά, προς τιμή του καθιερώθηκαν ετήσιες υποτροφίες με το όνομά του, καθώς επίσης και η σειρά συναυλιών «Οι νέοι για τους νέους», όπου πλέον αποτελεί βήμα έκφρασης και σημαντικό θεσμό ανάδειξης των επίλεκτων νέων ερμηνευτών κλασικής μουσικής.

 Παραπομπές 

Κατηγορία:Έλληνες επιχειρηματίες
Κατηγορία:Έλληνες συγγραφείς του 20ού αιώνα
Κατηγορία:Έλληνες μουσικοί
Κατηγορία:Μικρασιατικός Ελληνισμός